text: РЕШЕНИЕ ЗА ИЗПЪЛНЕНИЕ (ЕС) 2015/278 НА КОМИСИЯТА
  от 18 февруари 2015 година
  за изменение на Решение 2010/221/ЕС по отношение на националните мерки за предотвратяване на въвеждането на някои болести по водните животни в части от Ирландия, Финландия и Обединеното кралство
  (нотифицирано под номер С(2015) 791)
  (текст от значение за ЕИП)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Директива 2006/88/ЕО на Съвета от 24 октомври 2006 г. относно ветеринарномедицинските изисквания за аквакултури и продукти от тях и за предотвратяване и борба с някои болести по водните животни (1), и по-специално член 43, параграф 2 от нея,
  като има предвид, че:
  (1)
  С Решение 2010/221/ЕС на Комисията от 15 април 2010 г. за одобряване на национални мерки за ограничаване на въздействието на някои болести по аквакултурите и дивите водни животни в съответствие с член 43 от Директива 2006/88/ЕО на Съвета (2) се разрешава на определени държави членки да прилагат ограничения по отношение на пускането на пазара и вноса на пратки с водни животни с цел предотвратяване въвеждането на някои болести на тяхна територия, при условие че са доказали, че цялата им територия или части от нея с определен географски обхват са свободни от такива болести или при условие че са въвели програма за ликвидиране или надзор с оглед на постигането на такъв статут.
  (2)
  В Решение 2010/221/ЕС е предвидено, че държавите членки или части от тях, изброени в приложение I към посоченото решение, се считат за свободни от болестите, изброени в същото приложение. Освен това с Решение 2010/221/ЕС се одобряват програмите за ликвидиране, приети от някои държави членки по отношение на териториите и болестите, изброени в приложение II към него. С посоченото решение също така се одобряват програмите за надзор на ostreid herpesvirus 1 μνаr (OsHV-1 μVar), приети от някои държави членки по отношение на териториите, посочени в приложение III към него.
  (3)
  Понастоящем следните части от Обединеното кралство са изброени в приложение I към Решение 2010/221/ЕС като свободни от ostreid herpesvirus 1μνar (OsHV-1 μVar): територията на Великобритания (с изключение на залива Whitstable в Kent, устието на Blackwater в Essex и естественото пристанище на Poole в Dorset), районът на Larne Lough в Северна Ирландия и територията на Гърнзи.
  (4)
  Обединеното кралство уведоми Комисията, че наличие на OsHV-1 μVar е установено и в тихоокеански стриди (Crassostrea gigas) от река Crouch в Essex. Този случай представлява възникване на ново огнище на OsHV-1 μVar в част от територията на Великобритания, която понастоящем е обявена за свободна от болестта. Поради това географският обхват на териториите на Обединеното кралство с одобрени национални мерки, изброени в приложение I към Решение 2010/221/ЕС, следва да бъде изменен.
  (5)
  Обединеното кралство също така уведоми Комисията, че вписването относно географския обхват на частите от Северна Ирландия, които са обявени за свободни от OsHV-1 μVar в приложение I към Решение 2010/221/ЕС не е в съответствие с неговата декларация. Правилното описание на географския обхват би следвало да бъде: „Територията на Северна Ирландия, с изключение на заливите Dundrum и Killough, Lough Foyle, Carlington Lough и Strangford Lough“. Поради това приложение I следва да бъде съответно изменено.
  (6)
  Континенталните части от територията на Финландия са посочени в приложение II към Решение 2010/221/ЕС като територия с одобрена програма за ликвидиране на бактериална бъбречна болест (BKD).
  (7)
  В съответствие с това с Решение 2010/221/ЕС се одобряват някои национални мерки, приети от Финландия във връзка с придвижването на пратки с аквакултури от възприемчиви видове в тези територии. За да се даде обаче възможност за повторна оценка на целесъобразността на посочените национални мерки, съгласно член 3, параграф 2 от посоченото решение срокът на валидност на разрешението за прилагане на тези мерки е ограничен до 31 декември 2015 г.
  (8)
  Финландия уведоми Комисията, че е решила да оттегли BKD от списъка с болести по водните животни, които са обект на задължителни програми за контрол и ликвидиране във Финландия. Решението влезе в сила на 1 декември 2014 г. В резултат на това, считано от тази дата Финландия вече не разполага с действаща програма за ликвидиране на BKD, одобрена в съответствие с член 43 от Директива 2006/88/ЕО за цялата ѝ територия или за части от нея. Поради това вписването за Финландия в приложение II към Решение 2010/221/ЕС следва да бъде заличено, а настоящото изменение следва да се прилага, считано от 1 декември 2014 г.
  (9)
  В приложение III към Решение 2010/221/ЕС понастоящем са изброени седем отделни компартмента на територията на Ирландия с одобрена програма за надзор на ostreid herpesvirus 1 μvar (OsHV-1 μVar).
  (10)
  Ирландия уведоми Комисията, че в един от тях - компартмент 6 - залива Askeaton, е установено наличие на OsHV-1 μVar. Поради това описанието на географския обхват на компартмент 6 във вписването за Ирландия в приложение III към Решение 2010/221/ЕС следва да бъде изменено.
  (11)
  Поради това Решение 2010/221/ЕС следва да бъде съответно изменено.
  (12)
  Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
  ПРИЕ НАСТОЯЩОТО РЕШЕНИЕ:
  Член 1
  Приложения I, II и III към Решение 2010/221/ЕС се заменят с текста на приложението към настоящото решение.
  Член 2
  Настоящото решение се прилага от 1 декември 2014 г.
  Член 3
  Адресати на настоящото решение са държавите членки.
  Съставено в Брюксел на 18 февруари 2015 година.